**ZAPISNIK**

s **5. sjednice** Gradskog vijeća Grada Makarske,

održane **13. prosinca 2021.** godine

u gradskoj vijećnici

***(tonski zapisnik sjednice je dostupan na www.makarska.hr)***

Početak u 10.00 sati.

Tajnica Gradskog vijeća Grada Makarske Lara Rakušić Ivanković konstatirala kako je temeljem elektronske prijave utvrđen kvorum te da je na sjednici nazočno 12 od 15 vijećnika kao i da je održavanje sjednice pravovaljano.

**Sjednici nazočni vijećnici:**

1. Gordana Muhtić
2. Marina Puharić
3. Frane Filipeti
4. Tina Međurečan
5. Jurica Klarić
6. Jakša Jurasović
7. Jure Brkan
8. Marko Raos
9. Joze Vranješ
10. Ivana Miočević Franić
11. Petar Kelvišer
12. Stjepan Zelić

**Odsutni vijećnici:**

1. Jakov Lovreta
2. Marko Ožić-Bebek, opravdao izostanak
3. Miro Mucić

**Ostali nazočni:**

1. Zoran Paunović, gradonačelnik Grada Makarske

2. Antonia Radić Brkan, zamjenica gradonačelnika Grada Makarske

3. Lara Rakušić Ivanković, tajnica Gradskog vijeća Grada Makarske

4. Matko Lovreta, pročelnik Upravnog odjela za komunalne djelatnosti

5. Tonći Batinić, viši stručni suradnik u Uredu gradonačelnika

**Predstavnici medija:** RMR, *Cropix* - Ivo Ravlić, TV *Jadran* – Studio Pašalić.

Predsjednica Gradskog vijeća Gordana Muhtić je na temelju čl. 82. Poslovnika o radu Gradskog vijeća Grada Makarske konstatirala da je sjednici nazočna većina vijećnika.

Himna „Lijepa naša domovino“

Na temelju članka 70. Poslovnika o radu Gradskog vijeća Grada Makarske predsjednica Gradskog vijeća Grada Makarske je otvorila sat predviđen za vijećnička pitanja.

**Vijećnik Petar Kelvišer,** postavlja pitanja:

1. Prvo pitanje glasi znači sljedeće, na nedavnoj konferenciji za novinare koju vi inače nazivate brifingom osvrnuli ste se na energetsku obnovu i rekonstrukciju zgrade u kojoj djeluju dvije Makarske srednje škole. U članku Makarske danas od 09. prosinca stoji navod: „Ono što bi županija trebala napravit jest upisivanje na zgradu jer bez toga obnovu nećemo nikad dočekati“. Pa vas molim da mi objasnite što točno podrazumijeva taj upis županije na spomenutu zgradu?
2. Drugo pitanje. Je li istina da se gasi najstariji lokalni medij Makarsko primorje a dvije djelatnice kao dugogodišnje novinarke koje su pratile život u našem gradu i na primorju ne znaju što ih čeka poslije 01. siječnja sljedeće godine. Obje još nisu ostvarile uvjete za punu mirovinu a sada ih se tjera na sklapanje nekakvog sporazuma uz poprilično smiješnu otpremninu za što ste angažirali i posebnog odvjetnika izvana. Pa me zanima je li možda taj odvjetnik vaš prijatelj?
3. I treće pitanje. Hoće li i kada svjetlo dana ugledati Odluka o komunalnoj opremi stare gradske jezgre? Ako hoće na koji će način biti iskomunicirana sa svim dionicima kojih se ona tiče, pogotovo brojnih ugostitelja koji bi sigurno voljeli znati hoće li u bliskoj budućnosti pod nekim novim uvjetima planirati svoje bašte i štekate.

**Gradonačelnik Grada Makarske Zoran Paunović,** odgovara na postavljena pitanja:

1. Vezano za prvo pitanje energetsku obnovu srednje škole. Projektna dokumentacija je napravljena od strane županije, s obzirom da su srednje škole u vlasništvu županije i osnivači su županija. Međutim na tom području postoji, mislim svjesni ste pretpostavljam toga, postoje određeni imovinsko-pravni odnosi i bez obzira prijavili se na energetsku obnovu prema fondu potrebno je prvo riješiti imovinsko-pravne odnose. S obzirom da se tamo vodi već duže vrijeme spor ideja je da se zgrada koja je neupitno vlasništvo županije odvoji od ostatka čestice na osnovu toga da se županija upiše u vlasništvo same zgrade. To je iskomunicirano sa zamjenikom župana gospodinom Šošićem na prošlotjednom sastanku i krećemo u tom smjeru. Dakle to je jedini način da se pokrene energetska obnova te zgrade.
2. Što se tiče Makarskog primorja, vaše drugo pitanje, da istina je, to ste mogli vidjeti u proračunu. Naime situacija sa Makarskim primorjem je već duže vrijeme, mislim svjesni smo to i mi i pretpostavljam i vi, da je medij na neki način zastario. Makarsko primorje se gasi to je istina. Vidili ste da nismo predvidjeli niti sredstva u sljedećem proračunu. Odvjetnik koji je sudjelovao u toj priči nije moj prijatelj.
3. A na treće pitanje možda Antonia vam može reći nešto više.

**Zamjenica gradonačelnik Grada Makarske Antonia Radić Brkan,** odgovara na postavljeno pitanje:

1. Što se tiče trećeg pitanja vezano za uređenje stare gradske jezgre. Od samog početka još od ovog ljeta smo u pripremama dva projekta a to je priprema za natječaj za urbanu opremu grada Makarske i Peškere. Mi smo jedan od rijetkih gradova ako ne i jedini na području Jadrana koji nemamo Pravilnik o postupanju u staroj gradskoj jezgri. Imali smo intenzivne razgovore s konzervatorima i sa arhitektima koji su to pripremali. Znate da smo naslijedili kaos i nered i to ne samo u posljednje četiri godine nego zadnjih 10-15 godina se sustavno radi na devastaciji stare gradske jezgre a prije četiri godine bivša gradska uprava na samom početku mandata angažirala Splitski ured za osmišljavanje urbane opreme i u principu osim izrađenih smjernica na tome se stalo. Mi idemo sa natječajem za urbanu opremu koji će bit znači javni natječaj, nema nikakvih pozivnih, i u principu gledamo na to kao na priliku za stišavanje estetske buke. Kažem struka je uključena, konzervatori su uključeni, vjerujem i ugostitelji su uključeni imali smo s njima nekoliko sastanaka. Ideja cijele ove priče je da kroz ovaj period od dvije do četiri godine cijelu staru gradsku jezgru stišamo i dovedemo je do onog stanja kakvo i zaslužuje jedna stara gradska jezgra bit.

**Predsjednica gradskog vijeća Grada Makarske Gordana Muhtić,** odgovara na postavljeno pitanje:

1. Samo da ne bi bilo zabune već vi znate ja ću se samo osvrnut na ovo prvo znači pitanje škola i obnova i svega dalje. Znači svugdi su najvažniji imovinsko-pravni odnosi, dok se imovinsko-pravni odnosi ne riješe, dok se ne nađe najadekvatnije rješenje za to uvijek svi procesi traju i zapinju. Ja to govorim već ovdje devet godina. Tako i u ovom slučaju dakle razmatraju se sva najbolja rješenja koja su moguća i sve što bude zakonito i povoljno za Grad će biti riješeno na taj način.

**Vijećnik Petar Kelvišer,** komentar odgovora:

1. Jasno mi je da su imovinsko-pravni odnosi uvjet za bilo kakvu, adaptaciju, rekonstrukciju, uređenje, no nije mi jasno da se županiju koja je u biti generator najvećih problema u našem gradu daje pravo da ona rješava to i da joj se, da se nju upiše na nešto što bi trebalo biti gradsko i ne znam što je do sad radila gradska vlast prijašnja po tom pitanju kad evo ispada da Grad to ne može pa će županija to napravit.

**Predsjednica Gradskog vijeća Grada Makarske Gordana Muhtić,** odgovara na komentar odgovora:

1. Evo možda ćemo imat poslije prilike da na nekoj od ovih točaka dnevnog reda pričamo i o srednjoj školi pa da vidimo tko je što mogao i što je napravljeno.

**Vijećnica Ivana Miočević Franić,** postavlja pitanja:

1. Prvo pitanje za gradonačelnika. Je li istina da je na upražnjeno mjesto direktora Turističke zajednice rezervirano za vašu zamjenicu Antoniu Radić Brkan i da će funkciju zamjenice gradonačelnika obavljati volonterski kao što je bio slučaj sa zamjenikom Vranješem u prošlom mandatu kada se zaposlio u Vodovodu?
2. Drugo pitanje također upućujem gradonačelniku. Zanima me jeste li upoznati s podatkom koliko je bjanko zahtjeva za izdavanje građevinske dozvole po prethodnom starom planu nadopunjeno od kada ste vi preuzeli funkciju gradonačelnika? Jeste li te bjanko zahtjeve dopunjene ukomponirali u plan prihoda od komunalnih doprinosa za 2022. godinu? Je li prošao rok za nadopunu bjanko zahtjeva i koliko takvih neriješenih zahtjeva ima i kakav je njihov status?
3. Treće pitanje upućujem dogradonačelnici. Ne znam jeste li primijetili ali centar grada u ovo adventsko pred Božićno vrijeme prilično je mrtav. Kad nitko nije pohvalio izgled Božićnoga grada evo ja bih ga pohvalila, ove godine sve izgleda puno urednije. Međutim ostaje problem vraćanja šušura u centar grada i vraćanja kakve takve koristi brojnim ugostiteljima koji su otvoreni cijelu godinu i Gradu plaćaju kako za štekate, reklame, poreze na dohodak itd. znači umjesto da im se u Božićno vrijeme sve to vrati kroz sadržaje na gradskom trgu primjerice taj se sadržaj odvlači pred Osejavu. Možete li dogodine osmisliti kvalitetniji nekakav pošteniji koncept i vratiti dio sadržaja Božićnog grada na glavni gradski trg i u staru gradsku jezgru?

**Gradonačelnik Grada Makarske Zoran Paunović,** odgovara na postavljena pitanja:

1. Ovo prvo pitanje odgovor je ne. Na upražnjeno mjesto TZ-a, ne znam odakle uopće takve insinuacije, stvarno ste maštoviti moram priznat, ok vjerujem da ste oprezni zato što se ista stvar događala u vrijeme bivše vlasti. Znači na upražnjeno mjesto TZ-a nije istina da će doći Antonia, ne znamo tko će doći jer će se raspisat natječaj u prvom mjesecu. Niti ja znam tko će doći niti vi vjerojatno ne znate tko će doć prema tome.
2. Drugo pitanje koliko je bjanko zahtjeva nadopunjeno od kad smo mi preuzeli? Dakle mi čim smo došli bilo je otprilike nekakvih sto i nešto bjanko zahtjeva, odmah smo ih dali u proceduru. Ja sad nemam točno podatak, ako hoćete možemo dat zadatak prema Katarini kao urbanizmu pa da vam se pismeno odgovori na to pitanje.

**Zamjenica gradonačelnik Grada Makarske Antonia Radić Brkan,** odgovara na postavljena pitanja:

1. To smo projicirali u proračunu te što smo dodatno odradili.
2. Što se tiče centra grada i adventskog vremena slažem se s vama, nas je dočekalo burno ljeto i morali smo najprije rješavati situaciju sa COVIDOM s obzirom da nismo imali ni COVID ambulantu ni ništa u prvom tjednu našeg dolaska tako da čim je završilo ljeto krenuli smo se bavit ovim komunalnim problemima u gradu a onda nakon toga je uslijedio jedan od sastanaka vezan za Božićni grad i cijeli advent tu. Na sličnom tragu razmišljamo u ovom pogledu jer smo radni sastanak imali gradonačelnik, ja i naši pročelnici za društvene i dio iz urbanizma i za ovu godinu smo se dogovorili da ćemo za početak stišat buku što se tiče onih kričavih rasvjetnih tijela i rasporedili smo ih kao što ste mogli vidjet po školama, dječjim vrtićima, mislim da je to sad djeci dosta tamo i ugodnije, u četiri je već mrak i grad smo za sad ostavili u Božićnom gradu jer u desetom mjesecu kad krenete pripremat projekt koji bi trebao bit zahtjevan, puno drugačiji konceptualno nego ovo što je do sad smatram da bi bilo iznimno neprofesionalno od nas da na taj način pristupimo organizaciji. Pa smo u dogovoru sa pročelnicima za društvene, kojima je ovaj koncept bio puno jednostavniji, odlučili smo se za ovu varijantu. Naravno evaluirat ćemo i ovaj Božićni grad kako je to sve skupa izgledalo. Išlo je na transparentan natječaj, mislim da su i zakupci dosta zadovoljni i da će ih vrijeme sad poslužit a dogodine svakako planiramo jedan malo drugačiji koncept ali to stvarno zahtijeva i vrijeme i širi tim i puno više posla je na tome nego što se može u dva mjeseca odradit. Dakle idemo oprezno i nećemo ulijetat u velike projekte na brzinu već ćemo postepeno vraćat advent u centar grada. slažem se da ugostitelji trebaju, oni nam tu trebaju bit prioritet, pogotovo ovi koji plaćaju štekate cijelu godinu i cijeli taj šušur bi se trebao vratit u grad. Nije poanta Božićnog grada da bude na jednoj lokaciji već da makarska kao grad bude jedan Božićni grad u kojem će se u adventsko vrijeme događat manifestacije da može privlačit ostatak Makarske rivijere. Ono što nam je cilj da postanemo ono što i jesmo urbano središte makarske rivijere i nekako ćemo ići u tom smjeru i po pitanju adventa.

**Vijećnica Ivana Miočević Franić,** komentar odgovora:

Hvala na odgovoru, samo bih voljela odgovor na drugo pitanje u pisanom obliku.

**Predsjednica Gradskog vijeća Grada Makarske Gordana Muhtić,** odgovara na komentar odgovora:

Mislim da se taj odgovor može relativno brzo dobiti obzirom da samo pitanje pojedinih. Iako ja moram kazati da kada ste pitali da li je u upravnim rokovima istekli, svaki upravni postupak je specifičan, dakle ne može vam se odgovoriti sigurno precizno za svaki predmet je li gotov ili nije. To je ovako s aspekta pravnog.

**Vijećnik Joze Vranješ,** postavlja pitanja:

Dakle ja bih prije nego što počnem sa pitanjima izrazio svoje nezadovoljstvo s obzirom da mi nije odgovoreno na moja tri pitanja na koja se gradonačelnik obvezao pismeno odgovorit kao što je evidentirano u Zapisniku sa 3. sjednice Gradskoga vijeća pa molim da gradonačelnik pročita zapisnik i da mi napismeno odgovori na sva tri moja pitanja navedena u toj sjednici.

1. Moje prvo pitanje je za gradonačelnika koliko je plaćena usluga izrade prijedloga Odluke o ustrojstvu Grada odvjetničkom uredu Ivančić iz Zagreba? Da li je uopće bilo realne potrebe za angažiranjem odvjetničkog ureda iz Zagreba da bi se sastavila odluka koja je formalna na tri do četiri papira A4 formata a u Gradu imamo desetak pravnika? A čini mi se da se ovdje ističe dosadašnja praksa gradonačelnika da u izradu ovakvih odluka nisu uključeni pročelnici, tako da nitko od pročelnika uopće ne zna o čemu se radi.
2. Moje drugo pitanje je vezano za vrtić Zelenka. Na prošloj sjednici Gradskog vijeća gradonačelnik je paušalno spominjao probleme na samom vrtiću a nije dao detaljne ni točne informacije vezano za taj projekt. Tako da mene i javnost zanima da li smo mi obvezni ući u pregovarački postupak sa izvođačem radova i po kojem zakonu? Što znači produljenje roka? Koji su to novi rokovi? Da li je napravljena sva potrebna analiza sukladno Zakonu o gradnji iz koje bi proizašao i aneks ugovora? Ništa nije odgovoreno što se tiče ovog projekta, ništa precizno, sve odgovoreno površno i ja zaključujem da očito u ovoj gradskoj upravi nema dovoljno znanja da se taj veliki i iznimno važan projekt uspješno vodi.

**Predsjednica Gradskog vijeća Grada Makarske Gordana Muhtić,** upozorava na vrijeme za postavljanje pitanja:

Kolega samo malo brže, malo ste duže, pa brže postavite pitanje.

**Vijećnik Joze Vranješ,** nastavlja postavljati pitanja:

Vrlo dobro znam u minutu stane devet rečenica i izrečeno je devet rečenica tako da ukupno 27 rečenica za tri minute.

1. Moje treće pitanje je vezano za uklanjanje objekta na Sv. Petru. Dakle i na prošloj sjednici Gradskog vijeća sada da sam sebi ne oduzimam vrijeme pojasnio sam gradonačelniku kroz koje sve smo postupke prošli da se u prošloj gradskoj upravi, da bi se stvorili svi zakonski uvjeti za uklanjanje objekta na Sv. Petru. Međutim očito je to ignorirano od strane gradonačelnika tako da taj objekt još tamo stoji nezakonito od poduzeća Oasis d.o.o. a sada ću i ovdje reći još jednu stvar koju gradonačelnik ne zna. Ako misli da opet nema uvjeta za uklanjanje tog objekta da je koncesija i valjana, a nije, a da je i valjana pod tom pretpostavkom ona je istekla u srpnju ove godine. To je bila treća godina isteka koncesije za objekt na Sv. Petru koji je nelegalno radio svo to vrijeme a nikoga u ovoj gradskoj upravi nije bilo briga niti se zapitao niti pogledao uopće dokumentaciju vezano za taj objekt.

*Sjednici je pristupio vijećnik Jakov Lovreta.*

**Gradonačelnik Grada Makarske Zoran Paunović,** odgovara na postavljena pitanja:

1. Znači opet se povlači kriva, ne znam kako ste opet sad, rekli ste zadnji put došli ste do informacije, dakle odvjetnički ured Ivančić nije iz Zagreba. Vi stalno povlačite tu tezu i to onda izađe u medijima. Dakle odvjetnički ured Ivančić nije iz Zagreba. Vi stalno povlačite tu tezu i to onda izađe u medijima, odvjetnički ured Ivančić nije iz Zagreba nego iz Splita. Dakle to je broj jedan. Druga stvar usluga o ustrojstvu još nije plaćena, nije ni gotovo, znači kad bude plaćeno mi ćemo s time naravno izaći u javnost, bit će transparentno objavljena i po meni tu ne bi trebalo bit nikakvih problema.
2. Pod broj dva znači vrtić Zelenka. Vi stalno o tom vrtiću govorite. Mislim to se vrlo lako možete informirat sa vašim stranačkim šefom sa gospodinom Nevenom Vranješom, on je zapravo čovjek koji vodi taj projekt. Vi ste zapravo nesvjesno cijelo vrijeme napadate svog prezimenjaka i jednog od šefova u vašoj stranci, meni je to degutantno. Ja od samog početka gospodina Nevena Vranješa izuzetno cijenim, to je jedan od boljih mladih kadrova u gradskoj upravi. On je od početka voditelj projekta izgradnje novog vrtića. Ako mi on kaže da radovi kasne zbog objektivnih razloga ja mu vjerujem. Pa ne očekujete valjda da ću se ja sa svakim projektom pojedinačno baviti. Projekt vrtića je izuzetno bitan projekt ali ako je mladi kadar gospodin inženjer Neven Vranješ rekao da radovi kasne zbog objektivnih razloga ja mu vjerujem. Njegov odnos prema poslu, njegova profesionalnost mislim da ne bi trebala bit upitna. Ako vi smatrate da on dobro ne radi svoj posao mislim provjerite s njime taj dio.
3. I treće pitanje uklanjanje objekta na Sv. Petru. Ne znam jeste li vi bili prisutni dakle onaj nelegalni objekt na Sv. Petru je uklonjen. Dakle gospodin Prgomet je tamo bio koliko mene sjećanje služi desetak ili više godina tamo, niste ga spremni uopće bili uklonit. Mi smo ga u svega četiri-pet, mjeseci uklonili, po zakonu, po svim uzancama, po svim propisima, Komunalno redarstvo zajednička akcija sa Komunalcem i objekt je uklonjen.

**Predsjednica Gradskog vijeća Grada Makarske Gordana Muhtić,** odgovara na postavljeno pitanje:

Projekti koji se mogu brzo realizirat se brzo realiziraju, projekti koji su složeniji prolaze cijelu proceduru. To je potpuno jasno da je tako i u projektu Oasis, to mogu ja nadodati.

**Zamjenica gradonačelnik Grada Makarske Antonia Radić Brkan,** odgovara na postavljeno pitanje:

1. U biti je vezano upravo za ovaj vaš dio što ste rekli da ova gradska uprava, vezano za vrtić, nema dovoljno iskustva ni znanja. Meni je žao što je takva količina kritika i negativizma prema gradskoj upravi a i prema samim zaposlenicima. Da nemamo dovoljno znanja mi i zaposlenici jer do nedavno su to bili vaši zaposlenici, vaši ljudi s kojima ste vi rukovodili. Ja ih sada trenutno pozivam ovim putem sve djelatnike, sve gradske službe da ovakvi komentari koje ste sad uputili budu još veća motivacija da dobro odrade svoj posao, jer kažem do jučer su to bili vaši ljudi, do jučer su bili dobri. U petak smo čuli na sjednici da je gospodin Marko Ožić-Bebek rekao pa da malo jesmo mi tu u Dalmaciji tromi i slično. Znači sad to nije dobro a do jučer su bili odlični. Evo ja ću pozvat zaposlenike na još veću motiviranost a vas molim da jednostavno u duhu da svi9 odradimo dobar posao bez nekih konkretnih saznanja ne kritizirate djelatnike gradske uprave.

**Vijećnik Joze Vranješ,** komentar odgovora:

1. Vezano za prvo pitanje ja sam pitao koliko je koštala izrada nacrta ove odluke o unutarnjem ustrojstvu, rekli ste da još nije koštala, dakle to je trošak koji će se dogodit. Većina ovdje u Gradskome vijeću ne zna da Zakon o javnoj nabavi u slučaju angažiranja odvjetnika ne treba se provodit postupak nabave već se primjenjuje odvjetnička tarifa. To većina ovdje ne zna a mene zanima kolika je ta odvjetnička tarifa tog odvjetničkog ureda po radnji tako da ćemo mi onda zbirom doći do rezultata, odnosno da znamo koliko će to koštati naše građane. Bojim se da ćemo ovdje imati praksu bivšeg vašeg stranačkog kolege gradonačelnika Tonća Bilića kada su odvjetničke tarife bile preko 100.000,00 kuna po radnji.
2. Vezano za drugo pitanje uvažena dogradonačelnice Radić Brkan ovo nije bila kritika gradskim zaposlenicima. Ja sam ovdje htio naglasiti, a sad ću biti i precizniji, htio sam naglasiti da izvršna vlast u Gradu a to ste vi i vaš kolega Paunović nemate dovoljno znanja za vođenje ovakvih projekata.
3. A ono što ste govorili za objekt na Sv. Petru to niste odgovorili na moje pitanje. Govorite o objektu Prgomet a ja govorim o objektu Oasis d.o.o. tako da je to potpuno promašena tema.

**Predsjednica Gradskog vijeća Grada Makarske Gordana Muhtić,** odgovara na komentar:

Samo da ne bi bilo zabune. Prvo ste popriličan broj vijećnika ovdje uvrijedili kada ste rekli da ne znaju što je to odvjetnička tarifa. Dakle odvjetnička tarifa je poseban akt. naravno da se prilikom angažiranja odvjetničkog ureda primjenjuje odvjetnička tarifa, a to šta ste ga pitali kolika je odvjetnička tarifa pojedinog odvjetnika, odvjetnička tarifa je svakog odvjetnika jednaka, zakonom propisana, Zakonom o odvjetničkim tarifama. A sa popustom, dobro, vrlo lijepo ste to pokušali objasniti, nije riječ o popustu, vjerujte mi u Zakonu o odvjetničkoj tarifi nema riječi o popustu što god vi smatrali o tome. Pa evo u međuvremenu između vijećničkog mandata, zaposlenja, tvrtke, možete upisati pravni fakultet ja ću bit sretna da i vi postanete moj kolega i po tom smjeru.

**Vijećnica Marina Puharić,** postavlja pitanje:

1. Imam pitanje za gradonačelnika. Možete li nam reći nešto više o Provedbenom programu Grada Makarske koji je trenutno u izradi?

**Gradonačelnik Grada Makarske Zoran Paunović,** odgovara na postavljeno pitanje:

1. Provedbeni program je zapravo akt strateškog planiranja, on se donosi za vrijeme trajanja mandata i vrijedi isključivo za taj mandat. Taj plan opisuje i ciljeve i prioritete lokalne uprave, stvara poveznicu sa proračunom jedinica lokalne samouprave a sama potreba izrade provedbenih programa je definirana zakonom, zakonom o sustavu strateškog planiranja i upravljanja razvojem Republike Hrvatske. Dakle radi se o tome da se na svim razinama upravljanja u Republici Hrvatskoj i nacionalnoj i regionalnoj i lokalnoj planira. Stoga taj zakon definira i metodologiju i izrade i praćenja samih akata. Provedbeni program Grada Makarske za razdoblje 2021.-2025. usklađen je sa Nacionalnom razvojnom strategijom Republike Hrvatske do 2030. godine. Na čelu radne skupine koja izrađuje i provodi program sam ja, tu su uz mene i svi pročelnici upravnih odjela, tu je i razvojna agencija MARA koja je zadužena za administrativno-tehničke aktivnosti. Kroz par dana ovaj dokument sa mjerama i aktivnostima koje Grad Makarska planira provest do 2025. i u kojem se iste jasno povezuje sa izvorima financiranja, odnosno odgovarajućim programima u proračunu Grada bit će javno dostupan na internetskim stranicama Grada Makarske.

**Vijećnik Jure Brkan,** postavlja pitanja:

Imam tri pitanja kao što ste rekli, bio sam tri pitanja pripremio međutim sad moram malo drugačije, u biti nova pitanja su se rodila jer sam čuo do sada, je u ovih malo jače od pola sata, toliku količinu neznanja da ne kažem gluposti od strane gradonačelnika.

1. Prvo što me strašno pogodilo i što se pitam Bože moj tko nam vodi naš grad. Je li vi znate gospodine gradonačelniče da na parceli zemljišta gdje se nalazi srednja škola tzv. Rupi da je to sve jedna te ista parcela za koju se vrši zahtjev za povratom oduzete imovine već dugi niz godina, koja je opterećena sa brojnim sporovima, između ostalog vrši se i postupak utvrđivanja naknade za oduzeto zemljište i sve nešto. Ako bi vi išli pocijepat tu parcelu, podijelit kako ste rekli da hoćete, pametno ste našli kako ćete namaknut novac da bi tada izgubili veći dio parcele jer bi se vratilo prijašnjim vlasnicima. A vi o tome ne mislite, nego kako kaže vaša kolegica nećete napamet i nećete na brzinu radit a onda bi oštetili Grad za ogroman iznos sredstava.
2. Drugo pitanje isto od onome što vi ništa ne znate slušali smo prošli tjedan vaš brifing je li, u biti nisam slušao nego sam ga čitao ovdje u Makarskoj danas. I onda kažete ne znate šta ćete s Peškerom osim što su DAS-u dali smjernice u smislu ugostiteljskih sadržaja tipa parka obaveze da prostor osmisli da bude pogodan za odrađivanje manifestacija, pa ste rekli novinarima da se neće morat raditi novi urbanistički plan. Pa je li vi znate da postoji Urbanistički plan uređenja Peškere i da je on definirao taj prostor? Je li vi znate da je nama država darovala prostor Peškere na osnovi toga urbanističkog plana uređenja? Pa ako to znate zašto izjavljujete ovako, obmanjujete javnost a da ne govorim šta je sa korisnicima tih javnih prometnih površina na Peškeri. Pitanje da li znate šta se događa?
3. Treće moje pitanje ponovno ide vjerovali ili ne, ali ja vas moram pitat da li znate šta ste rekli, ali dobro razmislite kako ćete odgovorit. Prošlu srijedu ste sazvali prvu sjednicu Turističkog vijeća Grada Makarske. Nakon što ste nahvalili dvije velike hotelske kuće koje su u Makarskoj Valamar i Aminess vi ste rekli ovako da privatni smještaj u Makarskoj treba ukinuti i to niste rekli crni, ilegalni, ovakav, onakav, nego općenito. Da li je to istina šta ste izjavili? Znači moja su tri pitanja sva se odnose na vaše poznavanje materije koja bi vam trebala bit svakodnevni radni zadatak, molim odgovor.

**Gradonačelnik Grada Makarske Zoran Paunović,** odgovara na postavljena pitanja:

1. Evo kratko ću samo nema smisla da ulazimo u raspravu. Odgovor na pitanje broj jedan, dakle jesam li svjestan, jesam svjestan sam da da je parcela opterećena brojnim sporovima. Pokušavamo naći najbolje rješenje za naše srednjoškolce. Ne možete osporit uopće činjenicu da su primjerice ove godine jedna srednjoškolka je pala u nesvijest praktički zbog neadekvatnih uvjeta. Mi smo odmah odreagirali već u sedmom mjesecu i 50.000,00 kuna smo opremili određene učionice sa klimama. Ne znam jeste li vi svjesni toga da vi zapravo praktički kroz cijeli svoj mandat niste ništa napravili po pitanju srednje škole. Dakle mi pokušavamo, mi tražimo rješenja i ona neće bit na štetu Makarskog gradskog proračuna. I ovo se radi u dogovoru i sa županijom i sa Makarskom razvojnom agencijom i obnova će bit odrađena zajedno s Fondom za energetsku obnovu.
2. Vaše drugo pitanje o Peškeri, mislim ne znam šta bi vam tu uopće rekao. Peškera je jedan od naših kapitalnih projekata, imat ćete priliku gledat na koji način Peškera stasa u jednu potpuno novu zonu. Peškera je namijenjena da će se završit 2024. godine i ona će u potpunosti redefinirati cijelo područje i cijeli način Makarskog turizma. Dakle krećemo iz onih elemenata masovnog turizma uz pomoć Peškere i definicije cijelog tog prostora koji je zadnji vrijedan prostor koji nam je ostao mi ćemo napraviti da Makarska napravi zaokret prema kvalitetnim selektivnim oblicima turizma.
3. Na treće pitanje ne znam, odakle vama te informacije, mislim vi stalno bubate i pestate neke stvari koje ste vidili u kavanama ili gdje ste već to ćuli, dakle da je privatni smještaj u Makarskoj treba ukinuti. Da sam ja rekao da, meni mama ima privatni smještaj, mislim da su to gluparije. Naravno da nisam rekao to.

**Predsjednica Gradskog vijeća Grada Makarske Gordana Muhtić,** odgovara na pitanje:

Da kao što je rekao da se mjesne odbore treba ukinut pa kad je objasnio da je riječ. Vrlo je lijepo izvadit rečenicu iz konteksta pa je na taj. Samo da ne bi bilo zabune u katastru je čestica srednje škole još uvijek upisana na ministarstvu tako da vrlo dobro se znaju čitav niz podataka i o tome se vodi računa.

**Vijećnik Jure Brkan,** komentar odgovora:

1. Evo kao što ste i potvrdili ništa pojma nemate, ništa mi odgovorili niste. Vi jeste dali 50.000,00 kuna za klime u ovoj godini, to se vidi na rebalansu koji je iduća točka dnevnog reda ali isto ima tako i opremanje kabineta s 80.000,00 kuna koje smo dali mi u našoj prvoj polovici godine. Znači ipak smo i u ovoj godini uspili dat više nego vi. Toliko od vaše brige za srednju školu. A koliko vas je briga za Grad ostat ćete bez parcele, to se vidi.
2. Drugo što ste rekli vezani za koliko vam je stalo do Peškere nemate pojma ni šta hoćete, ni šta želite. Predviđate 25.000.000,00 kuna potrošit na Peškeru 2024. godine na način da ćete sve dat svojim prijateljima iz DAS-a bez uvjeta po kojima oni rade, toliko o transparentnosti
3. A treće ja sam vas dobro pita jer nisam ni ja moga svojim ušima vjerovat što ste izjavili. A sad će čut svi ostali što ste izjavili na sjednici Turističkog vijeća.

Nakon aktualnog sata, a u skladu s člankom 74. Poslovnika o radu Gradskog vijeća Grada Makarske, predsjednica Gradskog vijeća Grada Makarske je predložila sljedeći:

**Dnevni red**

1. Prijedlog Odluke o prijenosu prihoda i primitaka ostvarenih u 2020. godini i raspodjeli rezultata (viška) ostvarenog u 2020. godini;
2. Prijedlog I. Izmjena i dopuna Proračuna Grada Makarske za 2021. godinu;
3. Prijedlog Odluke o korištenju dijela naplaćenih sredstava komunalne naknade i komunalnog doprinosa u 2022. godini i za druge namjene;
4. Prijedlog Programa utroška sredstava od naknade za zadržavanje nezakonito izgrađene zgrade u prostoru za 2022. godinu;
5. Prijedlog Proračuna Grada Makarske za 2022. godinu i projekcije za 2023. i 2024. godinu (s prijedlozima programa Upravnih odjela Gradske uprave Grada Makarske);
6. Prijedlog Odluke o izvršavanju Proračuna Grada Makarske za 2022. godinu;

**Predsjednica Gradskog vijeća Gordana Muhtić** je predložila nadopunu dnevnog reda i uvrštavanje dodatnih točaka:

1. Prijedlog Plana razvoja za 2022. godinu i financijski plan za razdoblje 2022.-2024. sustava civilne zaštite na području grada Makarske;
2. Prijedlog Analize stanja za organizaciju i razvoj sustava civilne zaštite na području grada Makarske u 2021. godini

U ime Kluba vijećnika HDZ-a u raspravi je sudjelovao **vijećnik Jure Brkan** koji je iskazao nezadovoljstvo zbog predloženih nadopuna dnevnog reda uz obrazloženje kako još uvijek nisu dobili materijale za predložene točke dnevnog reda a i inače zbog održavanja 4. i 5. sjednice Gradskog vijeća Grada Makarske u razmaku od dva dana dakle 10. i 13. prosinca i s obzirom da je prethodna 4. sjednica imala 23. točke dnevnog reda a na ovoj sjednici su među ostalim rebalans i proračun nije se bilo moguće kvalitetno pripremiti za sjednicu a sada se još nadopunjuje dnevni red.

**Predsjednica Gradskog vijeća Grada Makarske Gordana Muhtić** je odgovorila na primjedbu vijećnika kazavši kako se radi o nadopuni točkama koje su tehničke prirode i koje je Stožer civilne zaštite dostavio netom pred početak sjednice a zakonom je propisano da se o istima treba raspravljati u postupku donošenja proračuna. Kazala je kako se radi o točkama kojima se samo konstatira trenutno stanje i u njima nema ništa sporno.

**Vijećnik Petar Kelvišer** je izrazio primjedbu na predložene točke 5.i 6. dnevnog reda za 5. sjednicu Gradskog vijeća s obzirom da su izrađene kao da je već usvojena točka 2. dnevnog reda-rebalans proračuna za 2021. godinu. Shodno navedenom vijećnik je zatražio da se navedene točke 5. i 6. povuću s dnevnog reda dok se ne usvoji točka 2. predloženog dnevnog reda.

**Predsjednica Gradskog vijeća Grada Makarske Gordana Muhtić** je odgovorila na primjedbu vijećnika kazavši kako su točke 5. i 6. prilagođene izmjenama koje će uslijediti nakon usvajanja točke 2. dnevnog reda-rebalans proračuna za 2021. godinu jer će u trenutku rasprave po točkama 5.i 6. dnevnog reda upravo izmjene iz točke 2. dnevnog reda biti polazne vrijednosti financijskog stanja za donošenje novog proračuna.

Predsjednica Gradskog vijeća Grada Makarske je prijedlog vijećnika Petra Kelvišera da se točke 5. i 6. predloženog dnevnog reda povuku s dnevnog reda stavila na glasovanje.

*Prijedlog vijećnika Petra Kelvišera da se točke 5. i 6. predloženog dnevnog reda povuku s dnevnog reda sa 5 (pet) glasova ZA i 8 (osam) glasova PROTIV nije usvojen.*

**Predsjednica Gradskog vijeća Grada Makarske Gordana Muhtić** je nakon završetka rasprave o dnevnom redu predložila nakon nadopuna sljedeći:

**Dnevni red**

1. Prijedlog Odluke o prijenosu prihoda i primitaka ostvarenih u 2020. godini i raspodjeli rezultata (viška) ostvarenog u 2020. godini;
2. Prijedlog I. Izmjena i dopuna Proračuna Grada Makarske za 2021. godinu;
3. Prijedlog Odluke o korištenju dijela naplaćenih sredstava komunalne naknade i komunalnog doprinosa u 2022. godini i za druge namjene;
4. Prijedlog Programa utroška sredstava od naknade za zadržavanje nezakonito izgrađene zgrade u prostoru za 2022. godinu;
5. Prijedlog Proračuna Grada Makarske za 2022. godinu i projekcije za 2023. i 2024. godinu (s prijedlozima programa Upravnih odjela Gradske uprave Grada Makarske);
6. Prijedlog Odluke o izvršavanju Proračuna Grada Makarske za 2022. godinu;
7. Prijedlog Plana razvoja za 2022. godinu i financijski plan za razdoblje 2022.-2024. sustava civilne zaštite na području grada Makarske;
8. Prijedlog Analize stanja za organizaciju i razvoj sustava civilne zaštite na području grada Makarske u 2021. godini;

*Ovako predloženi dnevni red kojeg su sastavni dio i predložene nadopune je usvojen sa 8 (osam) glasova ZA i 5 (pet) glasova PROTIV.*

1. **Prijedlog** **Odluke o prijenosu prihoda i primitaka ostvarenih u 2020. godini i raspodjeli rezultata (viška) ostvarenog u 2020. godini**

Uvodno obrazloženje prijedloga Odluke o prijenosu prihoda i primitaka ostvarenih u 2020. godini i raspodjeli rezultata (viška) ostvarenog u 2020. godini je dao **predsjednik Odbora za financije i proračun Grada Makarske Jakov Lovreta.**

Uvodno obrazloženje prijedloga Odluke o prijenosu prihoda i primitaka ostvarenih u 2020. godini i raspodjeli rezultata (viška) ostvarenog u 2020. godini je dala **pročelnica Upravnog odjela za financije i proračun Ivana Kraljević Radalj.**

U ime Kluba vijećnika HDZ-a u raspravi je sudjelovao **vijećnik Jure Brkan.** Na izlaganje i upite iz rasprave vijećniku je odgovorila **pročelnica Upravnog odjela za financije i proračun Ivana Kraljević Radalj.**

**Vijećnik Joze Vranješ** je sudjelovao u pojedinačnoj raspravi.

S obzirom da više nije bilo prijavljenih za raspravu predsjednica Gradskog vijeća Grada Makarske je prijedlog Odluke o prijenosu prihoda i primitaka ostvarenih u 2020. godini i raspodjeli rezultata (viška) ostvarenog u 2020. godini stavila na glasovanje.

*Odluka o prijenosu prihoda i primitaka ostvarenih u 2020. godini i raspodjeli rezultata (viška) ostvarenog u 2020. godini je usvojena jednoglasno s 13 (trinaest) glasova ZA**.*

1. **Prijedlog** **I. Izmjena i dopuna Proračuna Grada Makarske za 2021. godinu**

Uvodno obrazloženje prijedloga I. Izmjena i dopuna Proračuna Grada Makarske za 2021. godinuje dao **predsjednik Odbora za financije i proračun Grada Makarske Jakov Lovreta.**

Uvodno obrazloženje prijedloga I. Izmjena i dopuna Proračuna Grada Makarske za 2021. godinu je dala **pročelnica Upravnog odjela za financije i proračun Ivana Kraljević Radalj.**

U ime Kluba vijećnika SDP Makarska – Stjepan Zelić u raspravi je sudjelovao **vijećnik Jakov Lovreta.**

U ime Kluba vijećnika HDZ-a u raspravi je sudjelovao **vijećnik Jure Brkan,** kojemu je na izlaganje replicirao **vijećnik Jakov Lovreta.** Vijećnik je odgovorio na repliku.

**Vijećnica Ivana Miočević Franić** je sudjelovala u pojedinačnoj raspravi a na izlaganje iz rasprave joj je odgovorila **predsjednica Gradskog vijeća Grada Makarske Gordana Muhtić.**

**Vijećnik Petar Kelvišer** je sudjelovao u pojedinačnoj raspravi.

**Vijećnik Joze Vranješ** je sudjelovao u pojedinačnoj raspravi a na raspravu mu je replicirao **vijećnik Jure Brkan.** Vijećnik je odgovorio na repliku.

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog I. Izmjena i dopuna Proračuna Grada Makarske za 2021. godinu stavila na glasovanje.

*I. Izmjene i dopune Proračuna Grada Makarske za 2021. godinu su usvojene sa 8 (osam) glasova ZA i 5 (pet) glasova PROTIV.*

Nakon stanke tajnica Gradskog vijeća Grada Makarske Lara Rakušić Ivanković kako je temeljem elektronske prijave utvrđen kvorum te da je na sjednici nazočno 12 od 15 vijećnika kao i da je nastavak održavanja sjednice pravovaljan.

1. **Prijedlog Odluke o korištenju dijela naplaćenih sredstava komunalne naknade i komunalnog doprinosa u 2022. godini i za druge namjene**

Uvodno obrazloženje prijedloga Odluke o korištenju dijela naplaćenih sredstava komunalne naknade i komunalnog doprinosa u 2022. godini i za druge namjene dao je **pročelnik Upravnog odjela za komunalne djelatnosti Matko Lovreta.**

U ime Kluba vijećnika SDP Makarska – Stjepan Zelić u raspravi je sudjelovala **vijećnica Marina Puharić.**

U pojedinačnoj raspravi je sudjelovao **vijećnik Petar Kelvišer** kojemu su na izlaganje odgovorili **pročelnik Upravnog odjela za komunalne djelatnosti Matko Lovreta** i **predsjednica Gradskog vijeća Grada Makarske Gordana Muhtić.** Vijećnik je komentirao odgovore.

**Vijećnik Jure Brkan** je sudjelovao u pojedinačnoj raspravi a na izlaganje mu je replicirao **vijećnik Petar Kelvišer.** Vijećnik je odgovorio na repliku.

Na izlaganje vijećnika je odgovore dao **pročelnik Upravnog odjela za komunalne djelatnosti Matko Lovreta.**

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Odluke o korištenju dijela naplaćenih sredstava komunalne naknade i komunalnog doprinosa u 2022. godini i za druge namjene stavila na glasovanje.

*Odluka o korištenju dijela naplaćenih sredstava komunalne naknade i komunalnog doprinosa u 2022. godini i za druge namjene je usvojena jednoglasno sa 12 (dvanaest) glasova ZA.*

1. **Prijedlog** **Programa utroška sredstava od naknade za zadržavanje nezakonito izgrađene zgrade u prostoru za 2022. godinu**

Uvodno obrazloženje prijedloga Programa utroška sredstava od naknade za zadržavanje nezakonito izgrađene zgrade u prostoru za 2022. godinudao je **pročelnik** **Upravnog odjela za komunalne djelatnosti Matko Lovreta.**

**Vijećnik Petar Kelvišer** je sudjelovao u pojedinačnoj raspravi a na izlaganje mu je odgovorio **pročelnik Upravnog odjela za komunalne djelatnosti Matko Lovreta.** Vijećnik jekomentirao odgovore.

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Programa utroška sredstava od naknade za zadržavanje nezakonito izgrađene zgrade u prostoru za 2022. godinu stavila na glasovanje.

*Program utroška sredstava od naknade za zadržavanje nezakonito izgrađene zgrade u prostoru za 2022. godinu**je usvojen jednoglasno sa 12 (dvanaest) glasova ZA.*

1. **Prijedlog Proračuna Grada Makarske za 2022. godinu i projekcije za 2023. i 2024. godinu (s prijedlozima programa Upravnih odjela Gradske uprave Grada Makarske)**

Uvodno obrazloženje prijedloga Proračuna Grada Makarske za 2022. godinu i projekcije za 2023. i 2024. godinu (s prijedlozima programa Upravnih odjela Gradske uprave Grada Makarske) dao je **gradonačelnik grada Makarske Zoran Paunović.**

Uvodno obrazloženje prijedloga Proračuna Grada Makarske za 2022. godinu i projekcije za 2023. i 2024. godinu (s prijedlozima programa Upravnih odjela Gradske uprave Grada Makarske) je dala **pročelnica Upravnog odjela za financije i proračun Ivana Kraljević Radalj.**

Uvodno obrazloženje prijedloga Proračuna Grada Makarske za 2022. godinu i projekcije za 2023. i 2024. godinu (s prijedlozima programa Upravnih odjela Gradske uprave Grada Makarske) je dao **predsjednik Odbora za financije i proračun Grada Makarske Jakov Lovreta.**

U ime Kluba vijećnika SDP Makarska – Stjepan Zelić u raspravi je sudjelovala **vijećnica Marina Puharić.**

U ime Kluba vijećnika HDZ-a u raspravi je sudjelovao **vijećnik Jure Brkan** koji je izrazio nezadovoljstvo rokovima u kojima su dostavljeni materijali za ovu sjednicu Gradskog vijeća. Vijećnik Jure Brkan je u ime Kluba vijećnika HDZ-a predložio sljedeće:

**AMANDMAN 1:**

Iz Glave 0034 Odjel za javne potrebe i društvene djelatnosti

Aktivnost A100007 Organizacija WTA Turnira

Funkcijska klasifikacija 0810 Služba rekreacije i sporta

Izvor 1.1 Opći prihodi i primici

Stavka 3. Rashodi i poslovanje umanjiti za 700.000,00 kuna u 2022. godini i u projekcijama za 2023. i 2024. godinu

**AMANDMAN 2:**

U Program 1003 Pomoći zdravstvenim organizacijama

Aktivnost A100002 Dom zdravlja SDŽ – nad standardne zdravstvene usluge

Funkcijska klasifikacija 0721 Opće medicinske usluge

Izvori 1.1 Opći prihodi i primici

Stavku 3. Rashodi i poslovanje uvećati za 200.000,00 kuna u 2022. godini i projekcijama za 2023. i 2024. godinu

**AMANDMAN 3:**

U Programu 1002 Srednjoškolsko obrazovanje, otvoriti

Aktivnost A100004 Sufinanciranje nabavke udžbenika za učenike srednjih škola

Funkcijska klasifikacija 1040 Obitelj i djeca

Izvor 1.1 Opći prihodi i primici

Otvoriti Stavku 3. Rashodi poslovanja u novom iznosu od 500.000,00 kuna u 2022.

godini i projekcijama za 2023. i 2024. godini

**Predstojnica Ureda gradonačelnika Lara Rakušić Ivanković** je odgovorila na vijećnikovu primjedbu vezano za dostavu materijala za sjednicu Gradskog vijeća.

**Vijećnik Joze Vranješ** je odgovorio kako se materijali trebaju dostaviti sukladno odredbama Poslovnika o radu Gradskog vijeća Grada Makarske. Na komentar vijećnika vezano za dostavu materijala je odgovorila **predsjednica gradskog vijeća Grada Makarske Gordana Muhtić.**

**Pročelnica Upravnog odjela za financije i proračun Ivana Kraljević Radalj** i **zamjenica gradonačelnika Grada Makarske Antonia Radić Brkan** su odgovorile na izlaganje iz rasprave vijećnika Jure Brkana.

**Vijećnik Petar Kelvišer** je sudjelovao u pojedinačnoj raspravi a na izlaganje mu je odgovorila **predsjednica gradskog vijeća Grada Makarske Gordana Muhtić.**

**Vijećnica Ivana Miočević Franić** je sudjelovala u pojedinačnoj raspravi a na izlaganje joj je odgovorila **predsjednica gradskog vijeća Grada Makarske Gordana Muhtić.**

U pojedinačnoj raspravi je sudjelovao **vijećnik Joze Vranješ.**

**Vijećnik Jakša Jurasović** je sudjelovao u pojedinačnoj raspravi a na izlaganje mu je replicirala **vijećnica Ivana Miočević Franić.** Na repliku vijećnice je odgovorila **zamjenica gradonačelnika Grada Makarske Antonia Radić Brkan, vijećnica Ivana Miočević Franić** je dala komentar na odgovor. **Predsjednica Gradskog vijeća Grada Makarske Gordana Muhtić** je odgovorila vijećnici Ivani Miočević Franić. **Vijećnik Jure Brkan** je replicirao na izlaganje vijećnika Jakše Jurasovića a na repliku mu je odgovorila **predsjednica Gradskog vijeća Grada Makarske Gordana Muhtić.**

**Vijećnica Tina Međurečan** je sudjelovala u pojedinačnoj raspravi a na izlaganje joj je replicirao **vijećnik Petar Kelvišer.**

U pojedinačnoj raspravi je sudjelovao **vijećnik Marko Raos.**

**Vijećnik Jurica Klarić** je sudjelovao u pojedinačnoj raspravi a na izlaganje mu je replicirao **vijećnik Joze Vranješ.**

**Vijećnik Jure Brkan** je sudjelovao u pojedinačnoj raspravi a na izlaganje mu je odgovorila **predsjednica Gradskog vijeća Grada Makarske Gordana Muhtić.**

**Vijećnik Petar Kelvišer** je sudjelovao u pojedinačnoj raspravi a na izlaganje mu je odgovorila**predsjednica Gradskog vijeća Grada Makarske Gordana Muhtić.** Vijećnik je dao komentar odgovora.

**Gradonačelnik Grada Makarske Zoran Paunović** je odgovorio na izlaganja iz rasprave vijećnika. **Vijećnik Jure Brkan** je zatražio povredu Poslovnika. **Vijećnik Joze Vranješ** je zatražio povredu Poslovnika konkretno članka 60. vrijeđanje i omalovažavanje vijećnika što smatra nedopustivim. **Gradonačelnik** **Grada Makarske Zoran Paunović** se ispričao vijećnicima i nastavio odgovarat na izlaganje iz rasprave. **Predsjednica Gradskog vijeća Grada Makarske Gordana Muhtić** je odgovorila vezano na primjedbe vijećnika za povrede Poslovnika. **Vijećnik Petar Kelvišer** je replicirao na izlaganje gradonačelnika a na repliku mu je odgovorila **predsjednica Gradskog vijeća Grada Makarske Gordana Muhtić. Vijećnik Jure Brkan** je replicirao na izlaganje gradonačelnika.

**Vijećnik Stjepan Zelić** je sudjelovao u pojedinačnoj raspravi.

**Predsjednica Gradskog vijeća Grada Makarske Gordana Muhtić** je dala kratku pauzu kako bi se obavile konzultacije vezano za predložene amandmane.

Nakon stanke tajnica Gradskog vijeća Grada Makarske Lara Rakušić Ivanković kako je temeljem elektronske prijave utvrđen kvorum te da je na sjednici nazočno 13 od 15 vijećnika kao i da je nastavak održavanja sjednice pravovaljan.

**Predsjednica Gradskog vijeća Grada Makarske Gordana Muhtić** je nakon pauze zamolila gradonačelnika da se očituje o predloženim amandmanima.

U ime predlagatelja **gradonačelnik Grada Makarske Zoran Paunović** ne prihvaća amandman 1 Kluba vijećnika HDZ-a. **Zamjenica gradonačelnika Grada Makarske Antonia Radić Brkan** je dala pojašnjenje zašto nije moguće prihvatiti predloženi amandman.

**Predsjednica Gradskog vijeća Grada Makarske Gordana Muhtić** je stavila na glasovanje predloženi amandman 1.

*Sa 3 (tri) glasa ZA, 8 (osam) glasova PROTIV i 1 (jednim) SUZDRŽANIM glasom predloženi amandman 1 nije usvojen.*

U ime predlagatelja **gradonačelnik Grada Makarske Zoran Paunović** ne prihvaća amandman 2 Kluba vijećnika HDZ-a.

**Predsjednica Gradskog vijeća Grada Makarske Gordana Muhtić** je stavila na glasovanje predloženi amandman 2.

*Sa 3 (tri) glasa ZA, 8 (osam) glasova PROTIV i 1 (jednim) SUZDRŽANIM glasom predloženi amandman 2 nije usvojen.*

U ime predlagatelja **gradonačelnik Grada Makarske Zoran Paunović** ne prihvaća amandman 3 Kluba vijećnika HDZ-a.

**Predsjednica Gradskog vijeća Grada Makarske Gordana Muhtić** je stavila na glasovanje predloženi amandman 3.

*Sa 3 (tri) glasa ZA, 8 (osam) glasova PROTIV i 1 (jednim) SUZDRŽANIM glasom predloženi amandman 3 nije usvojen.*

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Proračuna Grada Makarske za 2022. godinu i projekcije za 2023. i 2024. godinu (s prijedlozima programa Upravnih odjela Gradske uprave Grada Makarske) stavila na glasovanje.

*Proračun Grada Makarske za 2022. godinu i projekcije za 2023. i 2024. godinu (s prijedlozima programa Upravnih odjela Gradske uprave Grada Makarske) je usvojen sa 8 (osam) glasova ZA i 5 (pet) glasova PROTIV.*

1. **Prijedlog** **Odluke o izvršavanju Proračuna Grada Makarske za 2022. godinu;**

Uvodno obrazloženje prijedloga Odluke o izvršavanju Proračuna Grada Makarske za 2022. godinu je dala **pročelnica Upravnog odjela za financije i proračun Ivana Kraljević Radalj.**

Uvodno obrazloženje prijedloga Odluke o izvršavanju Proračuna Grada Makarske za 2022. godinu je dao **predsjednik Odbora za financije i proračun Grada Makarske Jakov Lovreta.**

S obzirom da za raspravu nije bilo prijavljenih vijećnika predsjednica Gradskog vijeća Grada Makarske je prijedlog Odluke o izvršavanju Proračuna Grada Makarske za 2022. godinu stavila na glasovanje.

*Odluka o izvršavanju Proračuna Grada Makarske za 2022. godinu je usvojena jednoglasno sa 13 (trinaest) glasova ZA.*

1. **Prijedlog** **Plana razvoja za 2022. godinu i financijski plan za razdoblje 2022.-2024. sustava civilne zaštite na području grada Makarske**

Uvodno obrazloženje prijedloga Plana razvoja za 2022. godinu i financijski plan za razdoblje 2022.-2024. sustava civilne zaštite na području grada Makarske dao je **načelnik Stožera civilne zaštite grada Makarske Mario Čović.**

**Predsjednica Gradskog vijeća Grada Makarske Gordana Muhtić** je postavila pitanja vezano za proceduru donošenja predloženog plana a na pitanja je odgovore **dao načelnik Stožera civilne zaštite grada Makarske Mario Čović.**

U pojedinačnoj raspravi su sudjelovali **vijećnik Petar Kelvišer i predsjednica Gradskog vijeća Grada Makarske Gordana Muhtić.**

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Plana razvoja za 2022. godinu i financijski plan za razdoblje 2022.-2024. sustava civilne zaštite na području grada Makarske stavila na glasovanje.

*Plan razvoja za 2022. godinu i financijski plan za razdoblje 2022.-2024. sustava civilne zaštite na području grada Makarske je usvojen jednoglasno sa 10 (deset) glasova ZA.*

1. **Prijedlog Analize stanja za organizaciju i razvoj sustava civilne zaštite na području grada Makarske u 2021. godini**

Uvodno obrazloženje prijedloga Analize stanja za organizaciju i razvoj sustava civilne zaštite na području grada Makarske u 2021. godinidala je **predsjednica Gradskog vijeća Grada Makarske Gordana Muhtić.**

Uvodno obrazloženje prijedloga Analize stanja za organizaciju i razvoj sustava civilne zaštite na području grada Makarske u 2021. godinidao je **načelnik Stožera civilne zaštite grada Makarske Mario Čović.**

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Analize stanja za organizaciju i razvoj sustava civilne zaštite na području grada Makarske u 2021. godinistavila na glasovanje.

*Analiza stanja za organizaciju i razvoj sustava civilne zaštite na području grada Makarske u 2021. godini* *je usvojena jednoglasno sa 10 (deset) glasova ZA.*

Sjednica je završila u 15.00 sati. 

Zapisnik vodio:

Tonći Batinić, dipl. iur.

**Tajnica**              **Predsjednica**

**Gradskog vijeća**               **Gradskog vijeća**

Lara Rakušić Ivanković, dipl. iur.                                 Gordana Muhtić, dipl.iur.